ทีเอ็มบีทุบโต๊ะลดดอกไม่ช่วยดับเงินทุนร้อน
แบงก์ทหารไทยเตือนการลดดอกเบี้ยไม่ใช่คำตอบ ตลาดทุนไทยอาจเจอภาวะผันผวน
19 ก.พ. 2556

แบงก์ทหารไทยเตือนการลดดอกเบี้ยไม่ใช่คำตอบ ตลาดทุนไทยอาจเจอภาวะผันผวน
ศูนย์วิเคราะห์เศรษฐกิจทีเอ็มบี วิเคราะห์ว่า การปรับลดอัตราดอกเบี้ยนโยบายลงอาจจะไม่ใช่ทางออกในการสกัดกั้นเม็ดเงินทุนที่ไหลเข้าไทยอย่างต่อเนื่องได้ และอาจไม่เพียงพอที่จะลดความน่าลงทุนในตลาดไทยของนักลงทุนต่างชาติที่ต้องการหาผลตอบแทนที่จูงใจ
นอกจากนี้ การปรับเปลี่ยนอัตราดอกเบี้ยนโยบายอาจจะส่งผลให้นักลงทุนต่างชาติต้องปรับกลยุทธ์การลงทุนด้วยการโยกย้ายเงินเข้าออกให้เร็วขึ้น จนอาจสร้างความผันผวนให้กับตลาดทุนไทยอีกระลอก
ศูนย์วิเคราะห์เศรษฐกิจทีเอ็มบี ยังพบว่าตั้งแต่เดือน ม.ค. 2555 จนถึงปัจจุบันพบว่าส่วนต่างอัตราผลตอบแทนพันธบัตรอายุ 1 ปีของไทยกับสหรัฐเคลื่อนไหวสอดคล้องกัน หากส่วนต่างอัตราผลตอบแทนกว้างขึ้น นักลงทุนต่างชาติจะซื้อสุทธิมากขึ้น แต่หากส่วนต่างแคบลง การซื้อสุทธิของนักลงทุนต่างชาติจะน้อยลง แม้การลดดอกเบี้ยมีผลต่อเงินไหลเข้า แต่ค่าสหสัมพันธ์น้อยมาก การลดดอกเบี้ยเพื่อต้านเงินทุนเคลื่อนย้ายจึงอาจจะไม่ได้มีประสิทธิผล
ทั้งนี้ เพราะส่วนต่างอัตราผลตอบแทนการลงทุนเมื่อเทียบกับความเสี่ยงของไทยอยู่ในลำดับที่ 4 ใน 11 ประเทศ แพ้แค่อินเดีย จีน และมาเลเซียเท่านั้น